Kasvukeskuksissa asuntojen kysyntä on kiihtynyt niin kovaksi, että enää ole takeita siitä, että myydyn asunnon tilalle saisi uuden.

Hypon mukaan asunnon ostajat pelkäävät, ettei heidän ostotarjouksensa uudesta kodista mene läpi, jos he ovat jo myyneet vanhan asunnon.

Ilmiö koskee kasvukeskuksia ja etenkin pääkaupunkiseutua.

Suomen Hypoteekkiyhdistys (Hypo) kertoo tuoreessa asuntomarkkinakatsauksessaan, että kasvukeskusten asunnonostajilla on uusi pelko. Enää pienten asuntojen omistajat eivät pelkää asuntoa vaihtaessaan kahden asunnon loukkua, vaan nyt uhkakuvaksi on noussut niin sanottu nolla-asunnon loukku.

- Pelkona on, että jos on myynyt vanhan asuntonsa ja tehnyt ostotarjouksen uuteen, tarjous ei menekään läpi, kun kilpailu kohteista on niin kovaa. Tällöin asunnon ostaja jää tyhjän päälle, kuvailee Hypon pääekonomisti Juhana Brotherus.

Nolla-asunnon loukusta on tullut Brotheruksen mukaan jo yleinen ilmiö kasvavissa kaupungeissa, etenkin pääkaupunkiseudulla, Tampereella ja Turussa. Kyseisissä kaupungeissa halutuimmat kohteet saattavat mennä kaupaksi jo ennen ensinäyttöä.

Brotherus neuvookin ostamaan uuden asunnon ennen vanhan myymistä, mikäli on tarkka siitä, millaisen asunnon haluaa.

- Esimerkiksi jos on yksiö Kalliossa, ei tarvitse näillä markkinoilla olla huolissaan siitä, saako sen kaupaksi. Ei kannata myydä vanhaa, ennen kuin on paperit uudesta alla.

Nolla-asuntoilmiö liittyy Brotheruksen mukaan nousukauteen, ja se on nähtävillä monissa muissakin Euroopan kaupungeissa.

Hintojen karkaaminen uhkaa

Vanhojenkin asuntojen kysyntä on kasvussa pääkaupunkiseudulla, Tampereella ja Turussa. Turussa kysyntä kasvaa talouden mukana, kun taas pääkaupunkiseudulla ja Tampereella uusien asuntojen tulva tasoittaa kasvanutta kysyntää, ilmenee Hypon asuntoindeksistä.

Tänä vuonna valmistuu yli 20 prosenttia enemmän uusia asuntoja kuin viime vuonna; yhteensä enemmän kuin kertaakaan 25 viime vuoteen.

- Nyt uudisrakentaminen on noussut tasolle, jota tarvitaan vielä vuosia, että kaupungistuminen jatkuu kestävästi eikä Tukholman tauti pääse tarttumaan. Tukholmassa hinnat ovat päässeet karkaamaan käsistä, Brotherus sanoo.

Pääekonomistin mukaan ensi vuonna hintojen karkaaminen on kuitenkin uhkana, sillä huolena on, löytyykö kasvukeskuksista riittävästi tontteja. Toisaalta osassa maata on ollut pulaa rakentajista ja työmaajohtajista.

- Nämä seikat voivat rajoittaa rakentamista.

Opiskelijoiden tukimuutos sekoittaa?

Myös se, että opiskelijat siirtyvät asumistuen piiriin kesällä, voi Brotheruksen mukaan sekoittaa kaupunkien asuntomarkkinoita.

- Jatkossa pääkaupunkiseudun yksiöihin saa enemmän tukea, mikä tukee jo entisestään kuumana käyvää pienien asuntojen kauppaa. Sen sijaan vaikkapa kajaanilainen kaksiossa asuva parinkunta kärsii uudistuksesta ja voi menettää tuen, hän toteaa.

Brotherus varoittaa, että uudistus voi saada aikaan " parisuhteiden kannustinloukun " , eli ettei parin kannata muuttaa yhteen, mikäli toinen käy töissä ja toinen opiskelee. Jatkossa asumistuen myöntäminen perustuu koko talouden tuloihin, eli opiskeleva osapuoli voi menettää tukensa puolison tulojen vuoksi.